《送周灵运入闽浙》
宋代·吕本中

青松著尘市，不辞尘土侵。忍耻伴桃李，不言归故林。

交游在贫贱，始见平生心。周侯客异县，屡蒙金玉音。

殷勤不我厌，自昔以至今。使其少富贵，未必能相寻。

岂谓子诚然，此风今则深。子欲转岭海，岁暮足愁阴。

路经盗贼窟，往往未就擒。加鞭策驽马，欲行无滞淫。

故人散天涯，所在亦崎嵚。相寻倘见及，道我病难任。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。